*חמישה סעיפים בגין תקיפות, כליאת שווא ואיומים כלפי קטינים בכתב אישום שהגישה משטרת ישראל בשבוע שעבר נגד קטין תושב יפו.*

ראשיתה של הפרשה בחודש דצמבר 2017 כאשר הוריה של קטינה (15, בת ים ) הגישו במשטרת ישראל דיווח על היעדרה. במקביל התקבל במשטרה מידע לגבי אותה קטינה, לפיו היא עוברת מסכת של התעללויות פיזיות ונפשיות, מידיו של בן זוגה (17, יפו). המשטרה איתרה את הקטינה יחד עם החבר שלה אולם נכון לאותו מועד לא נמצאו שום ראיות להוכחת החשדות נגדו.

משטרת ישראל לא הרפתה וככל שהתעמקה בחקירה כך נאספו עדויות לפיהן הנאשם השתלט על חייה של הקטינה, התייחס אליה כאל רכושו, תקף אותה פיזית במועדים שונים תוך שהוא גורם לה לחבלות גופניות ואף כלא אותה בשירותים של תחנת דלק. בנוסף ,לאורך תקופה של מספר חודשים, איים הנאשם ותקף מספר צעירים מהחוג החברתי שלה, כאשר באחד המקרים השליך על אחד מהם כסא והכהו באגרוף.

בשבוע שעבר (5.7) בתום חקירה נחושה, רגישה ומורכבת הגישה משטרת ישראל בבית המשפט לנוער בתל אביב כתב אישום חמור נגד הנאשם תוך בקשה למעצרו עד תום ההליכים.

ממשטרת ישראל נמסר : מדובר בתיק חשיפה קשה וחתרנו לכתב אישום כשכל העת עמדה לנגד עינינו ההתנהלות הפוגענית של הקשר ביניהם. על הציבור לדעת שמשטרת ישראל פועלת בנחישות

למיצוי הדין עם חשודים בפגיעה בבני זוגם ככל שמתקיימות התנהגויות שמהוות עבירה על החוק.



